ມຽນມາແຕ່ງຕັ້ງ ຄະນະລັດບານຊຸດໃໝ່
ປະທານາທິບໍດີຄົນໃໝ່ຂອງມຽນມາ ໄດ້ປະກາດຊື່ ພວກທີ່ຈະເຂົ້າຮ່ວມ ໃນຄະນະລັດຖະບານ 34 ຄົນ.
ປະທານທິບໍດີຄົນໃໝ່ຂອງມຽນມາໄດ້ປະກາດລາຍຊື່ພວກທີ່ຖືກແຕ່ງຕັ້ງໃຫ້ເຂົ້າຮ່ວມໃນຄະນະ ລັດຖະບານ ຊຶ່ງຄອບງຳໂດຍພວກນາຍທະຫານເບ້ຍບຳນານ ລາຍຊື່ດັ່ງກ່າວໄດ້ຖືກສົ່ງໄປຍັງສະພາແຫ່ງຊາດໃນວັນພຸດວານນີ້ໂດຍປະທານາທິບໍດີ Thien Sein ຊຶ່ງຜູ້ກ່ຽວເອງກໍເປັນອະດີດນາຍທະຫານອະວຸໂສຂອງມຽນມາ ເປັນທີ່ຄາດກັນວ່າ ສະພາແຫ່ງຊາດຈະລົງຄະແນນສຽງຮັບຮອງເອົາລາຍຊື່ຄະນະລັດຖະບານ ໃນວັນສຸກມື້ອື່ນ ໃນຕອນເຊົ້າວານນີ້ສະພາແຫ່ງຊາດມຽນມາໄດ້ໃຫ້ການອະນຸມັດຕໍ່ຂໍ້ສະເໜີ ຂອງປະທານາທິບໍດີທີ່ຈະຂະຫຍາຍຂະໜາດຂອງລັດຖະບານໂດຍຈະເພີ່ມລັດຖະມົນຕີຕື່ມອີກ 2 ທ່ານ ຊຶ່ງຈະເຮັດໃຫ້ຈຳນວນລັດຖະມົນຕີທັງໝົດ ຕົກເປັນ 34 ທ່ານ ທ່ານ Thien Sein ໄດ້ຖືກເລືອກເປັນປະທານາທິບໍດີ ໃນສັບປະດາແລ້ວ ທ່ານເປັນຜູ້ນຳ ຂອງພັກເອກະພາບແລະການພັດທະນາຂອງສະຫະພາບ ທີ່ໄດ້ຊະນະບ່ອນນັ່ງສ່ວນຫຼາຍ ຢູ່ໃນສະພາແຫ່ງຊາດໃນການເລືອກຕັ້ງເມື່ອເດືອນພະຈິກຜ່ານມາ ຄະນະສັງເກດການນາໆຊາດໄດ້ປະນາມການເລືອກຕັ້ງດັ່ງກ່າວນີ້ວ່າເປັນແຜນການຫຼອກ ລວງຍ້ອນວ່າພັກທີ່ວ່ານີ້ເປັນພັນທະມິດທີ່ໃກ້ຊິດກັບພວກຜູ້ນຳທະຫານທີ່ປົກຄອງມຽນມາ ມາເປັນເວລາຫຼາຍໆທົດສະວັດນັ້ນ